Aamse

Aamse (kohakääne Aamsesse)Eesti kohanimeraamat, lk. 22 (varem ka Aamsi) on küla Lääne maakonnas Haapsalu linnas.

Lähimad külad on läänes Tammiku, lõunas Rummu, kagus Nihka ja idas Kirimäe. Pisut kaugemal läänes on Üsse ja põhjas Taebla.Eesti kohanimeraamat, kaart 10Suur maailma atlas, lk. 185

Osalt jäävad Aamse külla Kirimäe Jaanisoo ja Kaarupipealne soo. Kirimäe Jaanisoost on väljavool läbi Kaarupipealse soo Alba järve. 2010 algatati Aamse looduskaitseala loomise menetlus – see kaitseala hõlmaks Kirimäe Jaanisoo, kuid mitte Kaarupipealse soo.

 Ajalugu 

Aamset on esmamainitud 1586. aastal kujul Haombechs. Veel on seda mainitud 1686. aastal kujudel Hambache ja Aambachs, 1782 kujul Ahms ja 1913 kujul Amsi. Küla kuulus Ridala kihelkonda.

Aastatel 1977–1997 oli Aamse ametlikult Üsse küla osa.

Enne Eesti omavalitsuste haldusreformi 2017. aastal kuulus küla Ridala valda.

2000. aastal oli külas seitse elanikku.

 Nime päritolu 

Tegu on liitsõnalise nimega. Nime esiosa tuleb kas sõnast hagu : hao või haga : haa ('hagu, oks'). Tagaosa algas p-ga, tõenäoliselt oli see pääks ('soosaar, tihe mets, padrik'). Tagaosa omastav lõppes -se. Rahvasuus on nime lühenemise käigus sõnatüvi kadunud ja üksnes sõnalõpp alles jäänud. Esiosa omastav lõppes vanaeesti keeles n-iga, ent järgnenud p mõjul muutus see m-iks, sest häälikuühendit "mp" on lihtsam hääldada kui ühendit "np".

Samasugune on Saaremaal asuva Haamse küla nime päritolu.Eesti kohanimeraamat, lk. 77

Viited

Kategooria:Haapsalu linn
Kategooria:Lääne maakonna külad